Avainsanat

Tiivistelmä



Avainsanat

1. Yhteisön tavaramerkki — Yhteisön tavaramerkin määritelmä ja hankkiminen — Ehdottomat hylkäysperusteet — Tavaramerkit, jotka muodostuvat yksinomaan sellaisista merkeistä tai merkinnöistä, joita voidaan käyttää osoittamaan tavaran tai palvelun ominaisuuksia — Tavoite — Vapaana pitämisen tarve — (Neuvoston asetuksen N:o 40/94 7 artiklan 1 kohdan c alakohta)

2. Yhteisön tavaramerkki — Yhteisön tavaramerkin määritelmä ja hankkiminen — Ehdottomat hylkäysperusteet — Tavaramerkit, jotka muodostuvat yksinomaan sellaisista merkeistä tai merkinnöistä, joita voidaan käyttää osoittamaan tavaran tai palvelun ominaisuuksia — Käsite — (Neuvoston asetuksen N:o 40/94 7 artiklan 1 kohdan c alakohta)

3. Muutoksenhaku — Valitusperusteet — Yhteisöjen tuomioistuimen harjoittama ensimmäisen oikeusasteen tuomioistuimelle esitetyn tosiseikaston arvioinnin valvonta — Toimivallan ulkopuolelle jääminen — Sanamerkit, joita on haettu yhteisön tavaramerkiksi — (EY 225 artikla; EY:n tuomioistuimen perussäännön 51 artikla)

Tiivistelmä

1. Asetuksen N:o 40/94 7 artiklan 1 kohdan c alakohdalla, jossa kielletään sellaisten merkkien tai merkintöjen, joita voidaan elinkeinotoiminnassa käyttää osoittamaan niiden tavaroiden tai palvelujen ominaisuuksia, joita varten rekisteröintiä haetaan, rekisteröinti yhteisön tavaramerkeiksi, pyritään siihen yleisen edun mukaiseen tavoitteeseen, että näitä merkkejä tai ilmauksia on jokaisen saatava vapaasti käyttää. Tällä säännöksellä estetään siis se, että ainoastaan yksi yritys saisi käyttää tällaisia merkkejä tai ilmauksia sen vuoksi, että ne on rekisteröity tavaramerkiksi.

(ks. 26 ja 27 kohta)

2. Jotta sisämarkkinoiden harmonisointivirasto (tavaramerkit ja mallit) voisi hylätä rekisteröintihakemuksen yhteisön tavaramerkistä annetun asetuksen N:o 40/94 7 artiklan 1 kohdan c alakohdan perusteella, ei ole tarpeen, että tässä säännöksessä tarkoitettuja tavaramerkin muodostavia merkkejä ja ilmauksia todellisuudessa käytetään rekisteröinnin hakemisajankohtana sellaisten tavaroiden tai palveluiden kuvailemiseen, joita varten rekisteröintiä on haettu, tai näiden tavaroiden tai palveluiden ominaisuuksien kuvailemiseen. Kuten jo tämän säännöksen sanamuodosta ilmenee, riittävää on, että näitä merkkejä ja ilmauksia voidaan käyttää tällä tavoin. Sanamerkkiin on siis sovellettava tässä säännöksessä tarkoitettua hylkäysperustetta, jos ainakin yksi sen mahdollisista merkityksistä on sellainen, että se ilmaisee asianomaisten tavaroiden tai palvelujen ominaisuuden.

(ks. 28 kohta)

3. Tosiseikaston arviointi, jonka ensimmäisen oikeusasteen tuomioistuin on tehnyt sisämarkkinoiden harmonisointiviraston (tavaramerkit ja mallit) valituslautakunnan päätöksen kumoamiseksi nostetun kanteen osalta ja joka on johtanut kyseisen tuomioistuimen katsomaan yhtäältä, että sanamerkeillä, joiden rekisteröintiä on haettu, on konkreettisia merkityksiä tietyssä kielessä, ne on muodostettu kielioppisääntöjen mukaisesti oikein ja ne ovat kyseisen kielen arkikieltä, ja toisaalta, että nämä sanamerkit ilmaisevat niiden tavaroiden lajia ja palvelujen käyttötarkoitusta, joita varten rekisteröintiä on haettu, ei kuitenkaan ole sellainen oikeuskysymys, että se sellaisenaan kuuluisi yhteisöjen tuomioistuimen muutoksenhakuasteena harjoittaman valvonnan piiriin.

(ks. 30 ja 35 kohta)